CELEX: 
Language: ro
Date: 2022-03-14 00:00:00
Title: REGULAMENTUL DE PUNERE ÎN APLICARE (UE) / AL COMISIEI de modificare a Regulamentului de punere în aplicare (UE) 2015/1998 de stabilire a măsurilor detaliate de implementare a standardelor de bază comune în domeniul securității aviației

REGULAMENTUL DE PUNERE ÎN APLICARE (UE) …/… AL COMISIEI
            
            
               din 14.3.2022
            
            
               de modificare a Regulamentului de punere în aplicare (UE) 2015/1998 de stabilire a măsurilor detaliate de implementare a standardelor de bază comune în domeniul securității aviației
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (CE) nr. 300/2008 al Parlamentului European și al Consiliului din 11 martie 2008 privind norme comune în domeniul securității aviației civile și de abrogare a Regulamentului (CE) nr. 2320/2002
                  1
               , în special articolul 4 alineatul (3),
            
            
               întrucât:
            
            
               (1)Regulamentul (CE) nr. 272/2009 al Comisiei
                  2
                completează standardele de bază comune din domeniul securității aviației civile prevăzute în anexa la Regulamentul (CE) nr. 300/2008.
            
            
               (2)Regulamentul (CE) nr. 272/2009 însărcinează Comisia cu recunoașterea echivalenței standardelor de securitate ale țărilor terțe, în conformitate cu criteriile prevăzute în partea E a anexei la respectivul regulament.
            
            
               (3)Anexa la Regulamentul de punere în aplicare (UE) 2015/1998 al Comisiei
                  3
                enumeră țările terțe recunoscute că aplică standarde de securitate echivalente cu standardele de bază comune.
            
            
               (4)Comisia a verificat dacă Republica Serbia, în ceea ce privește aeroportul Nikola Tesla din Belgrad, îndeplinește criteriile stabilite în partea E a anexei la Regulamentul (CE) nr. 272/2009 cu privire la controlul de securitate al pasagerilor și al bagajelor de mână, la controlul de securitate al bagajelor de cală, al mărfurilor și al poștei, precum și la securitatea aeronavelor.
            
            
               (5)Comisia a verificat dacă Statul Israel, în ceea ce privește aeroportul internațional Ben Gurion, îndeplinește criteriile stabilite în partea E a anexei la Regulamentul (CE) nr. 272/2009 cu privire la securitatea aeronavelor și controlul de securitate al pasagerilor și al bagajelor de mână.
            
            
               (6)Regulamentul de punere în aplicare (UE) 2020/111 al Comisiei
                  4
                de modificare a Regulamentului de punere în aplicare (UE) 2015/1998 a inclus atât Republica Serbia, în ceea ce privește aeroportul Nikola Tesla din Belgrad, cât și Statul Israel, în ceea ce privește aeroportul internațional Ben Gurion, în apendicele relevante care enumeră țările terțe recunoscute că aplică standarde de securitate echivalente cu standardele de bază comune.
            
            
               (7)Regulamentul de punere în aplicare (UE) 2019/413 al Comisiei
                  5
                de modificare a Regulamentului de punere în aplicare (UE) 2015/1998 a recunoscut că Regatul Unit al Marii Britanii și Irlandei de Nord aplică standarde de securitate echivalente cu standardele de bază comune. Anexa la regulamentul respectiv consta, printre altele, în înlocuirea întregului conținut al apendicelor 3-B, 4-B, 5-A și 6-F cu noi apendice incluzând Regatul Unit al Marii Britanii și Irlandei de Nord.
            
            
               (8)Data aplicării Regulamentului de punere în aplicare (UE) 2019/413 al Comisiei a fost stabilită la articolul 3, fiind data de la care tratatele încetează să se aplice Regatului Unit al Marii Britanii și Irlandei de Nord și pe teritoriul acestuia în temeiul articolului 50 alineatul (3) din Tratatul privind Uniunea Europeană. Amânarea aplicării Regulamentului de punere în aplicare (UE) 2019/413, până la 1 ianuarie 2021, a dus la înlocuirea, începând cu data respectivă, a apendicelor 3-B, 4-B, 5-A și 6-F cu apendice cuprinzând liste care nu reflectă modificările intervenite după adoptarea Regulamentului de punere în aplicare (UE) 2019/413, și anume cele introduse prin Regulamentul de punere în aplicare (UE) 2020/111. 
            
            
               (9)Prin urmare, este necesar să se restabilească listele corecte ale țărilor terțe recunoscute că aplică standarde de securitate echivalente cu standardele de bază comune, prin adăugarea țărilor terțe care au fost adăugate prin Regulamentul de punere în aplicare (UE) 2020/111.
            
            
               (10)Regulamentul de punere în aplicare (UE) 2021/255 al Comisiei
                  6
                de modificare a Regulamentului de punere în aplicare (UE) 2015/1998 a introdus o nouă foaie de parcurs pentru finalizarea treptată a procesului de instalare a sistemelor de detecție a explozibililor (EDS) de standard 3 pentru controlul de securitate al bagajelor de cală în aeroporturile europene, adăugând flexibilitatea necesară ca urmare a pandemiei de COVID-19. La elaborarea acestei foi de parcurs, o flexibilitate suplimentară similară începând cu 1 septembrie 2021 nu a fost acordată, din greșeală, operatorilor care utilizează încă echipamente EDS de standard 2 pentru controlul de securitate al mărfurilor și al poștei. Este necesar ca autorităților competente să li se ofere posibilitatea de a permite o prelungire rezonabilă a utilizării EDS de standard 2 și în cazul operatorilor implicați în controlul de securitate al mărfurilor și al poștei.
            
            
               (11)Experiența dobândită în urma punerii în aplicare a Regulamentului de punere în aplicare (UE) 2015/1998 a demonstrat necesitatea unor modificări ale modalităților de punere în aplicare a anumitor standarde de bază comune referitoare la validatorii UE de securitate a aviației și, respectiv, la eliminarea treptată a echipamentelor cu raze X cu un singur unghi de vizualizare. Dispozițiile conexe din anexă trebuie adaptate pentru a îmbunătăți claritatea juridică, pentru a standardiza interpretarea comună a legislației și pentru a asigura în continuare punerea în aplicare optimă a standardelor de bază comune în domeniul securității aviației.
            
         
         
            
               (12)Prin urmare, Regulamentul de punere în aplicare (UE) 2015/1998 trebuie modificat în consecință.
            
            
               (13)Măsurile prevăzute în prezentul regulament sunt conforme cu avizul comitetului menționat la articolul 19 din Regulamentul (CE) nr. 300/2008,
            
            
               ADOPTĂ PREZENTUL REGULAMENT:
            
            
               Articolul 1
            
            
               Anexa la Regulamentul de punere în aplicare (UE) 2015/1998 se modifică în conformitate cu anexa la prezentul regulament.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 14.3.2022
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 97, 9.4.2008, p. 72. 
               
               
                  
                     (2)
                  
                        Regulamentul (CE) nr. 272/2009 al Comisiei din 2 aprilie 2009 de completare a standardelor de bază comune în domeniul securității aviației civile prevăzute în anexa la Regulamentul (CE) nr. 300/2008 al Parlamentului European și al Consiliului (JO L 91, 3.4.2009, p. 7).
               
               
                  
                     (3)
                  
                        Regulamentul de punere în aplicare (UE) 2015/1998 al Comisiei din 5 noiembrie 2015 de stabilire a măsurilor detaliate de implementare a standardelor de bază comune în domeniul securității aviației (JO L 299, 14.11.2015, p. 1).
               
               
                  
                     (4)
                  
                        Regulamentul de punere în aplicare (UE) 2020/111 al Comisiei din 13 ianuarie 2020 de modificare a Regulamentului de punere în aplicare (UE) 2015/1998 în ceea ce privește aprobarea echipamentelor de securitate a aviației civile și țările terțe recunoscute că aplică standarde de securitate echivalente cu standardele de bază comune din domeniul securității aviației civile (JO L 21, 27.1.2020, p. 1).
               
               
                  
                     (5)
                  
                        Regulamentul de punere în aplicare (UE) 2019/413 al Comisiei din 14 martie 2019 de modificare a Regulamentului de punere în aplicare (UE) 2015/1998 în ceea ce privește țările terțe recunoscute că aplică standarde de securitate echivalente cu standardele de bază comune din domeniul securității aviației civile (JO L 73, 15.3.2019, p. 98).
               
               
                  
                     (6)
                  
                        Regulamentul de punere în aplicare (UE) 2021/255 al Comisiei din 18 februarie 2021 de modificare a Regulamentului de punere în aplicare (UE) 2015/1998 de stabilire a măsurilor detaliate de implementare a standardelor de bază comune în domeniul securității aviației (JO L 58, 19.2.2021, p. 23).
               
            
      
    ---documentbreak--- 
      
         
         
            
               ANEXĂ
            
            
               Anexa se modifică după cum urmează:
            
            
               (1)Lista din apendicele 3-B din capitolul 3 se modifică după cum urmează:
            
            
               (a)după rubrica referitoare la Muntenegru, se introduce următoarea rubrică:
            
            
               „Republica Serbia, în ceea ce privește aeroportul Nikola Tesla din Belgrad”.
            
            
               (b)după rubrica referitoare la Republica Singapore, în ceea ce privește aeroportul Changi, se introduce următoarea rubrică 
            
            
               „Statul Israel, în ceea ce privește aeroportul internațional Ben Gurion”. 
            
            
               (2)Lista din apendicele 4-B din capitolul 4 se modifică după cum urmează:
            
            
               (a)după rubrica referitoare la Muntenegru, se introduce următoarea rubrică:
            
            
               „Republica Serbia, în ceea ce privește aeroportul Nikola Tesla din Belgrad”.
            
            
               (b)după rubrica referitoare la Republica Singapore, în ceea ce privește aeroportul Changi, se introduce următoarea rubrică:
            
            
               „Statul Israel, în ceea ce privește aeroportul internațional Ben Gurion”. 
            
            
               (3)În lista din apendicele 5-A din capitolul 5, după rubrica referitoare la Muntenegru se introduce următoarea rubrică:
            
            
               „Republica Serbia, în ceea ce privește aeroportul Nikola Tesla din Belgrad”.
            
            
               (4)În lista 6-Fi din apendicele 6-F din capitolul 6, după rubrica referitoare la Muntenegru se introduce următoarea rubrică:
            
            
               „Republica Serbia”.
            
            
               (5)Punctul 11.6.4.1 litera (c) se înlocuiește cu următorul text:
            
            
               „(c) nu poate efectua validări UE de securitate a aviației dacă deține statutul de validator de securitate a aviației în temeiul unui sistem echivalent dintr-o țară terță sau dintr-o organizație internațională, cu excepția cazului în care țara terță sau organizația internațională acordă oportunități reciproce validatorilor UE de securitate a aviației în cadrul sistemului său.”.
            
            
               (6)Punctul 12.3.1 se înlocuiește cu următorul text:
            
         
         
            
               „12.3.1 Toate echipamentele instalate cel târziu începând cu 1 ianuarie 2023, care urmează să fie utilizate în Uniune pentru controlul de securitate al mărfurilor și al poștei, precum și al poștei transportatorului aerian și al materialelor transportatorului aerian care fac obiectul măsurilor de securitate în conformitate cu capitolul 6, trebuie să ofere vizualizare din unghiuri multiple.
            
            
               Din motive obiective, autoritatea competentă poate permite utilizarea echipamentelor cu raze X cu un singur unghi de vizualizare instalate înainte de 1 ianuarie 2023 până la următoarele date:
            
            
               (a)echipamentele cu raze X cu un singur unghi de vizualizare instalate înainte de 1 ianuarie 2016, cel târziu până la 31 decembrie 2025;
            
            
               (b)echipamentele cu raze X cu un singur unghi de vizualizare instalate începând cu 1 ianuarie 2016, pe o perioadă maximă de zece ani de la data instalării lor sau cel târziu până la 31 decembrie 2027, luându-se în considerare data care survine prima.
            
            
               Autoritatea competentă trebuie să informeze Comisia atunci când aplică dispozițiile de la al doilea paragraf.”.
            
            
               (7)La punctul 12.4.2.4, după tabel se adaugă următoarea teză:
            
            
               „În plus, autoritatea competentă poate permite utilizarea EDS de standard 2 pentru controlul de securitate al mărfurilor și poștei, precum și al poștei transportatorului aerian și al materialelor transportatorului aerian care fac obiectul controalelor de securitate în conformitate cu capitolul 6, până cel târziu la 1 septembrie 2022.”